Avengers อาจได้เจอกับ X-MEN
Disney ไม่ได้เป็นเจ้าของแค่มิคกี้เมาส์ แต่เป็นเจ้าของภาพยนตร์เรื่อง Avengers แต่การ์ตูนของ Marvel ยังมีส่วนหนึ่งอยู่ใน X-MEN ซึ่ง X-MEN เป็นเจ้าของโดยบริษัท 21st Century Fox
8 พ.ย. 2560

Avengers อาจได้เจอกับ X-MEN / โดย ลงทุนแมน
Disney ไม่ได้เป็นเจ้าของแค่มิคกี้เมาส์
แต่เป็นเจ้าของภาพยนตร์เรื่อง Avengers
แต่การ์ตูนของ Marvel ยังมีส่วนหนึ่งอยู่ใน X-MEN
ซึ่ง X-MEN มีบริษัท 21st Century Fox เป็นเจ้าของ
ตอนนี้มีข่าวใหญ่ว่า Disney จะซื้อบริษัทบันเทิงของ 21st Century Fox
ถ้า Disney ซื้อได้จริง นั่นหมายความว่า content ของบริษัท Disney จะทรงพลังมาก
และ เราอาจจะได้เห็น Iron Man มาสู้กับ Wolverine ก็เป็นได้
หลายคนคงสงสัยว่าทำไม X-MEN ไปอยู่กับทาง 21st Century Fox ได้ ทั้งที่เป็นตัวการ์ตูนของ Marvel
Marvel ตอนนี้อยู่ภายใต้บริษัท Disney
Disney ซื้อ Marvel เมื่อปี 2009 ด้วยมูลค่า 4,000 ล้านเหรียญสหรัฐ
แต่ X-MEN เป็นลิขสิทธิ์ ของ Marvel ที่ให้กับ 21st Centutry Fox ไปก่อนหน้านั้น เลยไม่ได้ติดบริษัทมาด้วย
นี่จึงเป็นโอกาสดีที่ Disney จะได้ครอบครองลิขสิทธิ์ตัวการ์ตูนใน Marvel ทั้งหมดถ้า Disney ซื้อบริษัท 21st Century Fox ได้
เรามาทำความรู้จักบริษัท Disney กันว่าเป็นเจ้าของอะไรอีกบ้าง
ถ้าพูดถึงชื่อ Frozen, Toy Story, Lion King, ปลานีโม หลายคนคงรู้จักว่าเป็นการ์ตูนดังของ Walt Disney
แต่หลายคนคงยังไม่รู้ว่า Walt Disney ยังมีหนังดังๆ อีกหลายเรื่อง
เช่น Star Wars, Avengers, Iron Man, Captain America ซึ่งทำรายได้มหาศาลให้กับบริษัทในแต่ละปี
สิ่งที่ทำให้หนังของ Walt Disney ต่างจากหนังทั่วไป คือหนังของ Walt Disney เป็นลักษณะ Franchise ซึ่งสามารถทำภาคต่อไปได้เรื่อยๆ ต่างจากหนังเดี่ยวๆ ที่ทำขึ้นมาใหม่ซึ่งมีความเสี่ยงสูงกว่า จึงไม่น่าแปลกใจถ้าเราจะเห็นหนังภาคต่อไปเรื่อยๆ ของ Iron Man หรือ หนังฉบับ remake อย่างเช่น Beauty and the Beast
ธุรกิจที่ทำรายได้มหาศาลให้กับ Walt Disney อีกธุรกิจหนึ่งคือธุรกิจสวนสนุก และรีสอร์ท ซึ่งอยู่ใน 6 แห่งทั่วโลกคือ
1) ฟลอริด้า ประเทศอเมริกา
2) แคลิฟอร์เนีย ประเทศอเมริกา
3) ปารีส ประเทศฝรั่งเศส
4)โตเกียว ประเทศญี่ปุ่น
5) ฮ่องกง ประเทศจีน
6) เซี่ยงไฮ้ ประเทศจีน (พึ่งเปิดเมื่อปีที่แล้ว)
Disneyland มีรายได้ประมาณ 5 แสนล้านบาทต่อปี (เฉพาะส่วนของสวนสนุกและรีสอร์ท)
และถ้าดูถึงรายได้รวมทั้งหมดของ Disney ซึ่งรวมไปถึง Media Network และ Studio Entertainment เช่น เคเบิ้ลทีวี ภาพยนตร์ และการขายลิขสิทธิ์ต่างๆ Disney จะมีรายได้รวมถึง 1.8 ล้านล้านบาท
สวนสนุกของ Disney หลายประเทศจะมีเครื่องเล่นที่อิงตามตัวละครของ Disney และมีโรงแรมตั้งอยู่ติดกันให้คนมาพัก
ถ้าคนที่เคยเล่นแล้วก็อาจจะเบื่อเพราะเครื่องเล่นคล้ายเดิมคล้ายสวนสนุกในประเทศไทยที่เราเบื่อแล้ว แต่น่าแปลกใจว่าเวลาผ่านไปเป็นสิบปี คนกลับไม่รู้สึกเบื่อสวนสนุกของ Disney และดูเหมือนจะมีคนไปเยอะมากขึ้นกว่าเดิมอีก ต้องต่อแถวรอคิวเป็นชั่วโมงถ้าไม่มีตั๋วพิเศษ
ความนิยมที่ไม่เสื่อมเลยอาจเป็นเพราะตัวละคร character ของ Walt Disney อยู่คู่ในใจคนทั่วโลกมานานและถูกส่งต่อให้รุ่นลูกรุ่นหลานต่อไปเรื่อยๆ
ถ้าให้เลือกธุรกิจที่อีก 100 ปีจะยังคงอยู่ ปฏิเสธไม่ได้ว่าบริษัท Walt Disney จะเป็นหนึ่งในนั้น เหตุผลเพราะ Walt Disney เป็นเจ้าของ content คุณภาพที่เป็นอมตะตลอดกาลมากสุดบริษัทหนึ่งของโลก
เรื่องนี้ให้ข้อคิดเราได้ว่าถ้าเราสามารถคิดสินค้าที่มี character อยู่ได้ตลอดไป ถึงแม้ว่าจะเหนื่อยตอนเริ่มต้น
แต่สุดท้ายการเป็น Franchise จะทำให้ต่อยอดสินค้านั้นได้ไม่รู้จบ และจะมีใครๆ เข้ามาต่อแถวขอลิขสิทธิ์
อย่าคิดแต่ว่าเราจะทำแบบฉาบฉวยได้เงินทีเดียว ถึงแม้ว่ามันจะทำให้ตาลุกวาว เพราะ ได้เงินก้อนโตในครั้งเดียว
แต่สุดท้ายก็คงไม่ดีเท่า เป็นเจ้าของตำนานที่อยู่ได้ไปอีกนานแสนนานแบบบริษัท Disney..
----------------------
<ad> Disney มีปลานีโม แต่ร้าน "
" มีปลาดิบ เดือนนี้ที่ร้านมีเทศกาล Donburi ให้เลือกชิม ร้านตั้งอยู่ที่จามจุรีสแควร์ ชั้น 2 ร่วมสนุกรับคูปอง 1,000 บาท ดูเม้นด้านล่าง
----------------------